《七夕曹能始宅上观妓》
明代·徐熥

凉风吹动黄姑渚，正值牵牛逢帝女。一年佳会阻星河，数刻交欢罢机杼。

主人留客当今宵，鸣筝少妇红罗绡。娇声宛转鸾凰曲，媚眼低回乌鹊桥。

引羽流商歌愈缓，玉绳渐落明星烂。履坠簪遗乐未休，钟沉漏尽愁将旦。

临别殷勤赠七襄，秋宵虽短此情长。烛龙已驾扶桑晓，天上人间两渺茫。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。